ವಿಜಯಪುರ ಡೇರಿಗೆ 14 ಲಕ್ಷ ನಿವ್ವಳ ಲಾಭ ವಿಜಯಪುರ: ಡೇರಿ ಸಿಬ್ಬಂದಿಯ ಪ್ರಾಮಾಣಿಕತೆ ಹಾಗೂ ಹಾಲು ಉತ್ಪಾದಕರ ನಿರಂತರ ಪರಿಶ್ರಮದಿಂದಾಗಿ ಕೋವಿಡ್19 ಸಂಕಷ್ಟದಲ್ಲಿಯೂ 14 ಲಕ್ಷ ಲಾಭಗಳಿಸುವ ಮೂಲಕ ಡೇರಿ ಆರ್ಥಿಕ ಸಬಲತೆಯತ್ತ ಸಾಗುತ್ತಿದೆ ಎಂದು ವಿಜಯಪುರ ಡೇರಿ ಅಧ್ಯಕ್ಷ ಕೆ. ವೆಂಕಟೇಶ್ ತಿಳಿಸಿದರು. ಪಟ್ಟಣದ ಶ್ರೀಓಂಕಾರೇಶ್ವರಸ್ವಾಮಿ ಕಲ್ಯಾಣ ಮಂಟಪದಲ್ಲಿ ಮಂಗಳವಾರ ವಿಜಯಪುರ ಹಾಲು ಉತ್ಪಾದಕರ ಸಹಕಾರ ಸಂಘದ 201920ನೇ ಸಾಲಿನ ಸರ್ವ ಸದಸ್ಯರ ಸಭೆಯ ಅಧ್ಯಕ್ಷತೆವಹಿಸಿ ಅವರು ಮಾತನಾಡಿದರು. ಡೇರಿಯಿಂದ ಬರುವ ಲಾಭವನ್ನು ರೈತರಿಗೆ ಹಿಂತಿರುಗಿಸುವ ಕೆಲಸ ಮಾಡಲಾಗುತ್ತದೆ. ಸರ್ಕಾರ ಹಾಗೂ ಒಕ್ಕೂಟದಿಂದ ನೀಡುವ ಹಣದ ಹೊರತಾಗಿಯೂ ಡೇರಿಯಿಂದ 1.50 ಅನ್ನು ಹೆಚ್ಚಾಗಿ ನೀಡಲಾಗುತ್ತಿದೆ. ವಾರ್ಷಿಕವಾಗಿ 25 ಲಕ್ಷವನ್ನು ಉತ್ಪಾದಕರಿಗೆ ವರ್ಗಾವಣೆ ಮಾಡ ಲಾಗುತ್ತಿದೆ. ರೈತರಿಗೆ ವಿತರಣೆ ಮಾಡುವ ಹಾಲಿನ ಬಿಲ್ಲಿಗೆ 100ಕ್ಕೆ 1.47 ಪೈಸೆಯಂತೆ ಬೋನಸ್ ರೂಪದಲ್ಲಿ ನೀಡಲಾಗುತ್ತದೆ. ಬಮೂಲ್ಗೆ ಹಾಲು ಸರಬರಾಜು ಮಾಡುವಲ್ಲಿ ಮೊದಲ ಸ್ಥಾನ ಕಾಪಾಡಿ ಕೊಂಡು ಬಂದಿದ್ದೇವೆ ಎಂದರು. ಬಮೂಲ್ನ ದೇವನಹಳ್ಳಿ ತಾಲ್ಲೂಕು ಒಕ್ಕೂಟ ಶಿಬಿರದ ವಿಸ್ತರಣಾಧಿಕಾರಿ ಎಂ. ಮುನಿರಾಜು ಮಾತನಾಡಿ, ರೈತರು ಒಕ್ಕೂಟದಿಂದ ಸಿಗುವಂತಹ ಎಲ್ಲಾ ಸೌಲಭ್ಯಗಳನ್ನು ಸದುಪಯೋಗಪಡಿಸಿಕೊಳ್ಳಬೇಕು. ಜೊತೆಗೆ ರಾಸುಗಳ ಮರಣದಿಂದ ಆಗುವಂತಹ ನಷ್ಟ ತಪ್ಪಿಸಲು ಪ್ರತಿಯೊಂದು ರಾಸಿಗೆ ವಿಮೆ ಮಾಡಿಸುವಂತಹ ಕೆಲಸ ಮಾಡಬೇಕು ಎಂದರು. ಡೇರಿಗೆ ಹೆಚ್ಚು ಹಾಲು ಸರಬರಾಜು ಮಾಡಿದ್ದ ಎಂ. ರಮೇಶ್, ಎಂ. ಕೃಷ್ಣಪ್ಪ, ಸರೋಜಮ್ಮ ಅವರನ್ನು ಸನ್ಮಾನಿಸಲಾಯಿತು. ಎಸ್.ಎಸ್.ಎಲ್.ಸಿ ಮತ್ತು ಪಿ.ಯು.ಸಿ.ಗಳಲ್ಲಿ ಹೆಚ್ಚು ಅಂಕ ಪಡೆದ ರೈತರ ಮಕ್ಕಳಿಗೆ ಪ್ರತಿಭಾ ಪುರಸ್ಕಾರ ನೀಡಲಾಯಿತು. ಒಕ್ಕೂಟದ ಸಹಾಯಕ ಮೇಲ್ವಿಚಾರಕ ಮುನಿರಾಜುಗೌಡ, ಡೇರಿ ಉಪಾಧ್ಯಕ್ಷೆ ಬಿ. ಶ್ವೇತಾ, ನಿರ್ದೇಶಕರಾದ ಟಿ. ವೆಂಕಟೇಶ್, ವಿ. ರವಿ, ಎಸ್. ಅಶೋಕ್ ಕುಮಾರ್, ಟಿ.ಎಂ. ಮಂಜುನಾಥ್, ಎನ್. ಮನೋಹರ್, ಇ.ಸಿ. ಮಂಜುನಾಥ್, ವೈ. ಮುನಿಕೃಷ್ಣ, ಎಂ. ನಾಗರಾಜ್, ಕೆ. ಮುನಿರಾಜು, ಎನ್. ಲಕ್ಷ್ಮಿ, ನಾಮ ನಿರ್ದೇಶಿತ ಸದಸ್ಯ ಜಿ. ಮುನೀಂದ್ರ, ಮುಖಂಡರಾದ ಚಿನ್ನಯ್ಯ, ಕೆ. ಕೇಶವ, ರಂಗಣ್ಣ, ವೆಂಕಟರಾಮಯ್ಯ, ಧರ್ಮರಾಯಸ್ವಾಮಿ ದೇವಾಲಯದ ಅಧ್ಯಕ್ಷ ಆರ್. ನಾರಾಯಣಸ್ವಾಮಿ, ಓಂಕಾರೇಶ್ವರಸ್ವಾಮಿ ದೇವಾಲಯದ ಅಧ್ಯಕ್ಷ ತೋಟದಪ್ಪ, ಡೇರಿಯ ಮುಖ್ಯ ಕಾರ್ಯ ನಿರ್ವಾಹಕ ಅಧಿಕಾರಿ ಎನ್. ಮಂಜುನಾಥ್, ಗುಮಾಸ್ಥ ಎನ್. ಸುಬ್ರಮಣ್ಯಶೆಟ್ಟಿ, ಹಾಲು ಪರೀಕ್ಷಕರಾದ ಎನ್. ಚಂದ್ರಶೇಖರ್, ಎಸ್. ಗಿರೀಶ್, ಪಿ. ನಾರಾಯಣಸ್ವಾಮಿ ಇದ್ದರು.